2. ลักษณะการประกอบธุรกิจ

(1) ประวัติความเป็นมา

บริษัทไทยเซ็นทรัลเคมี จำกัด (มหาชน) ก่อตั้งขึ้นเมื่อวันที่ 6 มีนาคม 2516
ด้วยเงินทุนจดทะเบียนเริ่มแรก 120 ล้านบาท เป็นผู้ผลิตปุ๋ยเคมีที่ใหญ่ที่สุดในประเทศไทย
โดยมีโรงงานขนาดใหญ่ที่ทันสมัย และได้มาตรฐาน 2 แห่ง ตั้งอยู่ที่อำเภอพระสมุทรเจดีย์
จังหวัดสมุทรปราการ มีกำลังการผลิตปุ๋ยปีละ 850,000 เมตริกตัน และที่อำเภอนครหลวง
จังหวัดพระนครศรีอยุธยา มีกำลังการผลิตปีละ 350,000 เมตริกตัน รวมเป็นกำลังการผลิตปีละ
1.2 ล้านเมตริกตัน สามารถผลิตปุ๋ยเคมีที่มี
คุณภาพได้มาตรฐานทัดเทียมกับปุ๋ยนำเข้าจากต่างประเทศ

ปัจจุบัน นายมาซาโยชิ โมริต้า ได้รับการแต่งตั้งจากคณะกรรมการบริษัทฯ ให้ดำรงตำแหน่ง
กรรมการผู้จัดการใหญ่ ตั้งแต่วันที่ 13 กรกฎาคม 2543

การเปลี่ยนแปลงและพัฒนาการที่สำคัญ

1. ปี 2542 ปรับโครงสร้างของบริษัท เอ็มซี อินดัสเทรียล เคมิคัล จำกัด โดยบริษัท เอ็มซี
พลาสติก จำกัด บริษัท เอ็มซี โซลเว้นท์ จำกัด และบริษัท เอ็มซี เท็กซ์ไทล์ จำกัด
เข้าร่วมถือหุ้นในการเพิ่มทุนและโอนกิจการการตลาดผนวกเข้าภายใต้ชื่อ บริษัท เอ็มซี อินดัสเทรียล
เคมิคัล จำกัด

เปิดโรงงานแบ่งบรรจุและผสมเคมีเกษตรของบริษัท เอ็มซีอะโกร-เคมิคัล จำกัด ซึ่งเป็นบริษัทย่อย
ที่นิคมอุตสาหกรรมบางปู จังหวัดสมุทรปราการ บนพื้นที่ 6.25 ไร่ ด้วยเงินลงทุนทั้งสิ้น 150
ล้านบาท เพื่อทำการแบ่งบรรจุสารเคมีชนิดเหลววันละ 44,000 ลิตร และชนิดผงวันละ 8,000
กิโลกรัม และมีกำลังการผสมสารเคมีกำจัดวัชพืชได้วันละ 112,000 ลิตร
สารป้องกันเชื้อราและแมลงศัตรูพืชได้วันละ 16,000 ลิตร

ชำระเงินทุนเพิ่มในบริษัท ไทยเซ็นทรัลเคมี วิจัยและพัฒนา จำกัด อีกร้อยละ 25 เป็นจำนวน
2,500,000 บาท จากเดิมที่ได้ชำระไว้แล้วร้อยละ 25 (2,500,000 บาท)
ซึ่งเมื่อได้ชำระเรียบร้อยแล้ว รวมเป็นทุนชำระแล้วทั้งสิ้น 5,000,000 บาท (ร้อยละ 50
ของเงินทุนที่ได้จดทะเบียนไว้แล้ว 10,000,000 บาท)
เพื่อเป็นเงินทุนค่าใช้จ่ายในการวิจัยพัฒนาและสาธิตการเกษตรซึ่งเป็นการร่วมมือระหว่างบริษัท
ไทยเซ็นทรัลเคมีวิจัยและพัฒนา จำกัด กับมหาวิทยาลัยเกษตรศาสตร์

ณ วันที่ 5 ตุลาคม 2542 บริษัทฯ ได้ไถ่ถอนหุ้นกู้แปลงสภาพของบริษัทคืนก่อนครบกำหนดจากเดิม ณ
วันที่ 29 ตุลาคม 2541 จำนวน 58,995 หน่วย เพิ่มขึ้นอีก 1,000 หน่วย คงเหลืออีก 5 หน่วย
ที่บริษัทไม่สามารถติดต่อผู้ถือหุ้นกู้เพื่อไถ่ถอนคืน
จึงจัดหุ้นสามัญสำรองไว้เพื่อรองรับการแปลงสภาพเมื่อครบกำหนดในปี 2546

2. ปี 2543 นายมาซาโยชิ โมริต้า ได้รับการแต่งตั้งจากคณะกรรมการบริษัทฯ ให้ดำรงตำแหน่ง
กรรมการผู้จัดการใหญ่ ตั้งแต่วันที่ 13 กรกฎาคม 2543 แทนนายทากาชิ ฮิราบายาชิ ซึ่งเกษียณอายุ

เพื่อเพิ่มความแข็งแกร่งทางการเงิน ความเชื่อมั่นต่อเจ้าหนี้
และเพื่อใช้เป็นทุนหมุนเวียนทั่วไปของบริษัทฯ เมื่อ วันที่ 22 ธันวาคม 2543
ที่ประชุมวิสามัญผู้ถือหุ้นครั้งที่ 1/2543 ได้มีมติให้บริษัทฯ ดำเนินการลดทุนจดทะเบียนจากเดิม
2,000,000,000 บาท เป็น 1,600,050,000 บาท
โดยวิธีการตัดหุ้นสามัญที่ยังไม่ได้ออกจำหน่ายจำนวน 39,995,000 หุ้น มูลค่าที่ตราไว้หุ้นละ 10
บาท เป็นจำนวนเงิน 399,950,000 บาท พร้อมกับได้มีมติให้เพิ่มทุนจดทะเบียนจาก
1,600,050,000 บาท เป็น 6,400,050,000 บาท โดยออกหุ้นสามัญจำนวน 480,000,000 หุ้น
มูลค่าหุ้นที่ตราไว้หุ้นละ 10 บาท เพื่อเสนอขายให้แก่ผู้ถือหุ้นเดิมของบริษัทตามสัดส่วนการถือหุ้น
(Right Issue) ในอัตราส่วนหนึ่งหุ้นเดิมต่อสามหุ้นใหม่ (1 : 3) ราคาเสนอขายหุ้นละ 5 บาท
ซึ่งต่ำกว่ามูลค่าที่ตราไว้

3. ปี 2544 วันที่ 20 กุมภาพันธ์ 2544 ที่ประชุมวิสามัญผู้ถือหุ้นครั้งที่ 1/2544 ได้มีมติให้บริษัทฯ
ดำเนินการลดทุนจดทะเบียน โดยการตัดหุ้นจดทะเบียนที่ยังมิได้นำออกจำหน่ายจำนวน
277,097,092 หุ้น มูลค่าที่ตราไว้หุ้นละ 10 บาท คิดเป็นจำนวนเงิน 2,770,970,920 บาท
จากทุนจดทะเบียนเดิมจำนวน 6,400,050,000 บาท เป็นทุนจดทะเบียนจำนวน 3,629,079,080
บาท แบ่งออกเป็นหุ้นสามัญ 362,907,908 หุ้น มูลค่าที่ตราไว้หุ้นละ 10 บาท
พร้อมกับได้มีมติให้เพิ่มทุนจดทะเบียนจาก 3,629,079,080 บาท เป็น 7,260,000,000 บาท
โดยออกหุ้นสามัญจำนวน 363,092,092 หุ้น มูลค่าหุ้นที่ตราไว้หุ้นละ 10 บาท
เพื่อเสนอขายให้แก่ผู้ถือหุ้นเดิมของบริษัทตามสัดส่วนการถือหุ้น (Right Issue)
ในอัตราส่วนหนึ่งหุ้นเดิมต่อหนึ่งหุ้นใหม่ (1 : 1) ราคาเสนอขายหุ้นละ 5 บาท
ซึ่งต่ำกว่ามูลค่าที่ตราไว้

บริษัทฯ ได้แจ้งการจดทะเบียนเปลี่ยนแปลงทุนเรียกชำระแล้วเป็น 5,847,140,680 บาท

4. ปี 2545 วันที่ 7 ตุลาคม 2545 ที่ประชุมวิสามัญผู้ถือหุ้นครั้งที่ 1/2545 ได้มีมติให้บริษัทฯ
ดำเนินการลดทุนของบริษัทฯ ด้วยวิธีการตัดหุ้นจดทะเบียนที่ยังมิได้ออกจำหน่ายจำนวน
1,412,838,820 บาท ออกจากทุนจดทะเบียนเดิมจำนวน 7,260,000,000 บาท
เป็นทุนจดทะเบียนจำนวน 5,847,161,180 บาท
โดยมีส่วนต่างระหว่างทุนจดทะเบียนและทุนชำระแล้ว 20,500 บาท หรือจำนวน 2,050 หุ้น
โดยหุ้นจำนวน 2,050 หุ้น
เป็นหุ้นที่เหลือไว้เพื่อรองรับการแปลงสิทธิของหุ้นกู้แปลงสภาพที่บริษัทได้ออกและเสนอขาย

มีมติอนุมัติให้บริษัทลดทุนจดทะเบียนและทุนชำระแล้วของบริษัทลงจำนวน 4,093,012,826 บาท
และ 4,092,998,476 บาท ตามลำดับจากทุนจดทะเบียนและทุนชำระแล้วปัจจุบันจำนวน
5,847,161,180 บาท และจำนวน 5,847,140,680 บาท ตามลำดับ โดยการลดมูลค่าที่ตราไว้
(par) จากเดิมหุ้นละ 10 บาท เป็นหุ้นละ 3 บาท ซึ่งภายหลังจากการลดทุนดังกล่าว
บริษัทมีทุนจดทะเบียนและทุนชำระแล้วคงเหลือเป็นจำนวน 1,754,148,354 บาท และจำนวน
1,754,142,204 บาท ตามลำดับ แบ่งออกเป็นทุนจดทะเบียน 584,716,118 หุ้น
และทุนชำระแล้ว 584,714,068 หุ้น มูลค่าหุ้นละ 3 บาท
ทั้งนี้เพื่อชดเชยผลขาดทุนสะสมของบริษัทจำนวน 4,092,998,476 บาท
จากผลขาดทุนสะสมต้นปีจำนวน 4,109,850,813 บาท
ภายหลังการลดทุนครั้งนี้แล้วผลขาดทุนสะสมคงเหลือของบริษัทจะเท่ากับ 16,852,337 บาท
ซึ่งบริษัทจะได้ทำการตัดทุนสำรองตามกฎหมายเพื่อชดเชยผลขาดทุนสะสมคงเหลือดังกล่าวให้หมดไป

5.  ปี 2546 วันที่ 27 ตุลาคม
    ได้ไถ่ถอนหุ้นกู้แปลงสภาพที่ครบอายุไถ่ถอนทั้งหมดเป็นที่เรียบร้อยแล้ว

การประกอบธุรกิจการค้าปุ๋ยเคมีในปีที่ผ่านมา
มีการแข่งขันที่เข้มข้นเนื่องจากผู้ผลิตในประเทศรายอื่นได้ใช้งบค่าใช้จ่ายในทางสื่อต่าง ๆ
หลายแขนง ตลอดจนส่งเสริมการขายในรูปแบบต่าง ๆ เพื่อขยายส่วนแบ่งการตลาด จึงทำให้บริษัทฯ
ต้องเพิ่มงบประมาณด้านโฆษณาประชาสัมพันธ์เป็นจำนวนมากกว่าในปีที่ผ่านมาเพื่อรักษาส่วนแบ่งการตลาดและเพิ่มยอดขายปุ๋ยที่ผลิตจากโรงงาน

(2) ภาพรวมการประกอบธุรกิจของบริษัท บริษัทย่อย และบริษัทร่วมที่ดำเนินอยู่ในปัจจุบัน
บริษัทไทยเซ็นทรัลเคมี จำกัด (มหาชน) ดำเนินธุรกิจด้านการผลิตปุ๋ยเคมีและเคมีเกษตร
ดำเนินธุรกิจการนำเข้าเคมีอุตสาหกรรม เคมีสิ่งทอ เม็ดพลาสติก และเคมีเหลว
และยังมีโรงงานผสมและบรรจุสินค้าเคมีเกษตร

(3) สัดส่วนรายได้ของบริษัทฯ โครงสร้างรายได้และการถือหุ้นในบริษัทย่อย ตามตารางข้างล่างนี้

[]

(3.1) ลักษณะการประกอบธุรกิจของบริษัทย่อยและบริษัทร่วม

1. บริษัทย่อย

1.1 บริษัท ไทยเซ็นทรัลเคมีวิจัยและพัฒนา จำกัด สำนักงาน : 180-184 ถนนราชวงศ์
เขตสัมพันธวงศ์ กรุงเทพมหานคร 10100

เป็นบริษัทที่มีการร่วมมือกับมหาวิทยาลัยเกษตรศาสตร์ จัดตั้ง "ศูนย์พัฒนาและสาธิตการเกษตร"
เพื่อถ่ายทอดพัฒนาความรู้ความเข้าใจที่เป็นประโยชน์แก่เกษตรกร คณาจารย์
และนิสิตของคณะเกษตรในการศึกษาและวิจัยตลอดจนฝึกงานอันจะนำไปสู่การเกษตรแผนใหม่ที่ทันสมัยและสมบูรณ์แบบ

1.2 บริษัท เอ็มซี อะโกร-เคมิคัล จำกัด

สำนักงาน : 581 หมู่ 4 นิคมอุตสาหกรรมบางปู ซอย 12 ถนนสุขุมวิท ตำบลแพรกษาอำเภอเมือง
จังหวัดสมุทรปราการ 10280

จัดตั้งขึ้นเพื่อดำเนินธุรกิจหลักสองประเภท คือ
ธุรกิจที่เกี่ยวข้องกับสารอารักขาพืชหรือสารเคมีป้องกันกำจัดศัตรูพืชและธุรกิจที่ไม่เกี่ยวข้องกับสารป้องกันกำจัดศัตรูพืช
สำหรับธุรกิจแรกนั้น ดำเนินการจัดจำหน่ายเคมีที่ผสมขึ้นจากโรงงานและสารเคมีนำเข้าสำเร็จรูป
การให้บริการผสมสารเคมีตามที่ลูกค้ากำหนดและการบริการแบ่งบรรจุ
การบริการตรวจสอบคุณภาพของสารป้องกันกำจัดศัตรูพืชในห้องปฏิบัติการตลอดจนบริการเผาทำลายสารเคมีป้องกันและกำจัดศัตรูพืชและวัสดุปนเปื้อนสารเคมีป้องกันและกำจัดศัตรูพืช
ด้วยเตาเผาที่มีคุณภาพสูง โดยเน้นถึงการช่วยรักษาสิ่งแวดล้อมเป็นสำคัญ
ส่วนธุรกิจที่ไม่เกี่ยวข้องกับสารเคมี
จะรวมถึงการจัดจำหน่ายขวดพลาสติกบรรจุสารเคมีและกล่องกระดาษและการให้เช่าโกดังสินค้า
โรงงานของบริษัทตั้งอยู่ที่นิคมอุตสาหกรรมบางปู จังหวัดสมุทรปราการ บนพื้นที่ 6.25 ไร่
โดยใช้เทคโนโลยีทันสมัยและมีประสิทธิภาพสูงเพื่อลดการสูญเสียให้น้อยที่สุด
โดยสามารถทำการแบ่งบรรจุสารเคมีชนิดเหลว วันละ 44,000 ลิตร และชนิดผงวันละ 8,000
กิโลกรัม และมีกำลังการผสมสารเคมีกำจัดวัชพืชได้วันละ 112,000 ลิตร สารป้องกันเชื้อรา
และแมลงศัตรูพืชได้วันละ 16,000 ลิตร

1.3 บริษัท ทีซีซี เคมีเกษตร จำกัด

สำนักงาน : 581 หมู่ 4 นิคมอุตสาหกรรมบางปู ซอย 12 ถนนสุขุมวิท ตำบลแพรกษา อำเภอเมือง
จังหวัดสมุทรปราการ 10280

จัดตั้งขึ้นเพื่อดำเนินธุรกิจนำเข้าตลอดจนจำหน่ายสารอารักขาพืชหรือสารเคมีป้องกันกำจัดศัตรูพืชซึ่ง
ผลิตโดย บริษัท เอ็มซี อะโกร-เคมิคัล จำกัด
ให้กับลูกค้าบริษัทซึ่งนำไปแบ่งบรรจุเองและร้านค้ารายใหญ่ในต่างจังหวัด

1.4 บริษัท เอ็มซี อินดัสเทรียล เคมิคัล จำกัด

  สำนักงาน : 180-184 ถนนราชวงศ์ เขตสัมพันธวงศ์ กรุงเทพมหานคร 10100

เมื่อวันที่ 1 มกราคม 2542
ได้มีการปรับปรุงโครงสร้างธุรกิจเพื่อให้สามารถแข่งขันในตลาดอุตสาหกรรมเคมีภัณฑ์ได้
โดยได้รวมธุรกิจของ บริษัท เอ็มซี เท็กซ์ไทล์ จำกัด บริษัท เอ็มซี โซลเว้นท์ จำกัด และ บริษัท
เอ็มซี พลาสติก จำกัด และแบ่งส่วนธุรกิจออกเป็น 4 ส่วนธุรกิจใหญ่ ๆ ดังนี้

- ส่วนธุรกิจเคมีภัณฑ์

นำเข้าและจำหน่ายผลิตภัณฑ์วัตถุดิบเคมีใช้ในอุตสาหกรรมต่าง ๆ เช่น อุตสาหกรรมผลิต ผงซักฟอก
ยาสีฟัน กระจก ขวดแก้ว เซรามิก เทียนไข หมึกพิมพ์ สีทาบ้าน สีอุตสาหกรรม ผงชูรส
ผลไม้กระป๋อง ผลไม้อบแห้ง เบียร์ ยางมะตอย อบไม้ยางพารา กาวไม้อัดพาร์ติเกิ้ลบอร์ด กระดาษ
กล่องบรรจุภัณฑ์ ไอศกรีมโมดิฟายด์ สตาร์ช เทียนแอลกอฮอลล์ เหมืองแร่ดีบุกและตะกั่ว
ไฟเบอร์กล๊าส ดอกไม้แห้ง ห้องเย็นบรรจุอาหารทะเล ถ่านไฟฉาย ผ้าเบรค น้ำตาล ลูกกวาด
กระเป๋าและรองเท้า รวมถึงเคมีสำหรับบำบัดน้ำ เพื่อใช้ในโรงงานและบำบัดน้ำเสีย
นอกจากนี้ยังได้ร่วมลงทุนเป็นจำนวน 2.45 ล้านบาท (49%) ในบริษัท เมโทรแทน จำกัด
ซึ่งเป็นบริษัทที่จัดจำหน่ายผลิตภัณฑ์เคมีสำหรับการฟอกหนัง ย้อมสีหนัง
และตกแต่งหนังให้กับกลุ่มโรงงานฟอกหนัง และร่วมลงทุนในบริษัท เอ็มโก้ อินเตอร์เทรด จำกัด
เพื่อจัดจำหน่ายผลิตภัณฑ์เคมีสำหรับอุตสาหกรรมยางทุกชนิด อาทิ เช่น ยางรถยนต์ สายพาน
รองเท้า ส่วนในของลูกกอล์ฟ เป็นต้นฯ

- ส่วนธุรกิจอุตสาหกรรมสิ่งทอและผลิตภัณฑ์พิเศษ

นำเข้าและจำหน่าย ผลิตภัณฑ์วัตถุดิบเคมีใช้ในอุตสาหกรรมเวชภัณฑ์ ผลิตภัณฑ์สีย้อมผ้า
เคมีอุตสาหกรรมสิ่งทอ เช่น สีย้อมผ้า สีพิมพ์ผ้า สีย้อมเส้นใยอะครีลิค เคมีช่วยย้อม เป็นต้น
โดยเป็นตัวแทนของผู้ผลิตรายใหญ่ในต่างประเทศ เช่น บริษัท นิปปอน คายากุ คัลเลอร์ จำกัด,
บริษัท อาซาฮี เคมีคัล จำกัด, UNIQEMA และ CELANESE CHEMICALS.

- ส่วนธุรกิจสารละลายและเคมีเหลว

นำเข้าและจำหน่ายสารทำละลาย ที่ใช้ในอุตสาหกรรมต่าง ๆ เช่น อุตสาหกรรมสีทาบ้าน หมึกพิมพ์
ทินเนอร์ พลาสติก เครื่องสำอาง เวชภัณฑ์ อุปกรณ์ชิ้นส่วนอีเล็คทรอนิกส์
เคมีสำหรับอุตสาหกรรมต่าง ๆ เช่น เคมีชุบโลหะ เคมีที่ใช้ในกระบวนการกลั่น-น้ำมันปิโตรเลียม
เคมีอบพืชไร่ เคมีในอุตสาหกรรมหนังเทียม เคมีเกษตร เคมีบำรุงรักษา
คูลลิ่งเทาเวอร์และบอยเลอร์ ใยแก้ว เป็นต้นฯ

- ส่วนธุรกิจผลิตภัณฑ์และเม็ดพลาสติก

นำเข้าและจำหน่ายเม็ดพลาสติกชนิดต่าง ๆ เช่น พีพี (โพลีโพรไพลีน), พีอี (โพลีเอททีลีน),
กลุ่มสไตรีนิค เช่น พีเอส (โพลีสไตรีน), เอสเอเอ็น, เอบีเอส และพลาสติกวิศวกรรม เช่น
อครีลิค และอื่นๆ นอกจากนี้ยังเป็นตัวแทนจำหน่ายเม็ดพลาสติกในประเทศของบริษัท ซีซีซี
ค้าเคมีภัณฑ์ จำกัด กลุ่มปิโตรเคมีเครือซิเมนต์ไทย และบริษัท อุตสาหกรรมปิโตรเคมีคัลไทย จำกัด
(มหาชน)

1.6 บริษัท เอ็น. ไอ. เอ็ม. จำกัด

สำนักงาน : 205 อาคารยูไนเต็ดฟลาวมิลล์ ชั้น 8 ถนนราชวงศ์ เขตสัมพันธวงศ์ กรุงเทพมหานคร
10100

ดำเนินธุรกิจคลังเคมีอุตสาหกรรมชนิดเหลว
เพื่อให้เช่าเก็บวัตถุดิบเคมีภัณฑ์เหลวที่ใช้ในโรงงานอุตสาหกรรมทั่วไป เช่น อุตสาหกรรมสีย้อมผ้า,
หมึกพิมพ์, พลาสติก, ผงซักฟอก และอุตสาหกรรมเคมีอื่น ๆ คลังเก็บสินค้าเคมี (CHEMICAL TANK
YARD) ตั้งอยู่ริมฝั่งแม่น้ำเจ้าพระยา (ท่า 5A) ปัจจุบันมีถังเก็บสินค้าเคมีรวมทั้งสิ้น 42 ใบ
หรือความจุ 32,000 กิโลเมตร โดยเปิดบริการให้บุคคลภายนอกเช่า
(ส่วนใหญ่เป็นโรงงานอุตสาหกรรมรอบ ๆ กรุงเทพมหานคร) ตลอดระยะเวลาดำเนินการ บริษัทฯ
ได้ให้ความสนใจในเรื่องของความปลอดภัยและสิ่งแวดล้อม โดยได้นำระบบบริหารจัดการคุณภาพ
ISO 9002 มาใช้ในการจัดการบริหารและได้รับการรับรองมาตรฐานคุณภาพ ISO 9002
จากสถาบัน BVQI (Bureau Veritas Quality International) และ สถาบัน UKAS
(United Kingdom Accreditation Service) บริษัทฯ
มีนโยบายแน่วแน่จริงใจในการรับใช้ให้บริการลูกค้าของบริษัทฯ อย่างดีที่สุด
และมีบุคลากรผู้มีประสบการณ์ความสามารถพร้อมให้บริการลูกค้าตลอดเวลา

1.7 บริษัท เซ็นทราปิค (ประเทศไทย) จำกัด

  สำนักงาน : 180-184 ถนนราชวงศ์ เขตสัมพันธวงศ์ กรุงเทพมหานคร 10100

ดำเนินธุรกิจนำเข้า ส่งออกและจัดจำหน่ายปุ๋ย เคมีเกษตร ผลิตภัณฑ์เคมี โลหะ เป็นต้น

2. บริษัทร่วม

2.1 บริษัท เคมีร่าไทย จำกัด

  สำนักงาน : 180-184 ถนนราชวงศ์ เขตสัมพันธวงศ์ กรุงเทพมหานคร 10100

เป็นบริษัทฯ ร่วมลงทุนระหว่าง บริษัท ไทยเซ็นทรัลเคมี จำกัด (มหาชน), บริษัท ศรีกรุงวัฒนา
จำกัด และ บริษัท เคมีร่า อะโกร ออย จำกัด ประเทศฟินแลนด์ ผู้ผลิตปุ๋ยรายใหญ่ในทวีปยุโรป
นำเข้าและจำหน่ายปุ๋ยเคมี ตราดาวรุ่งและตราเคมีร่า คุณภาพเกรดพิเศษ เช่น ปุ๋ยทางดิน,
ปุ๋ยทางใบ, ปุ๋ยทางระบบน้ำ และแม่ปุ๋ยชนิดต่าง ๆ เหมาะสำหรับพืชเศรษฐกิจทุกชนิด เช่น ทุเรียน,
ส้ม, องุ่น, ปาล์ม, อ้อยและไม้ดอก เป็นต้นฯ

2.2 บริษัท เมโทรแทน จำกัด

  สำนักงาน : 180-184 ถนนราชวงศ์ เขตสัมพันธวงศ์ กรุงเทพมหานคร 10100

เป็นบริษัทที่ขยายตัวออกมาภายใต้ บริษัทเอ็มซี อินดัสเทรียล เคมิคัล จำกัด โดยถือหุ้นอยู่ร้อยละ
48.99 (24,497 หุ้น) ด้วยวัตถุประสงค์ เพื่อที่จะเน้นธุรกิจทางด้านเคมีภัณฑ์สำหรับฟอกหนัง
โดยบริษัทฯ ได้เป็นตัวแทนในการจำหน่ายสินค้าเคมีภัณฑ์ Finishing ของบริษัทซอมเมอร์
(Sommer) จากประเทศอิตาลี บริษัทเอฟ.จี.แอล. (FGL) จากประเทศอิตาลี (สำหรับงานน้ำ)
ทั้งนี้บริษัทฯ ได้จัดตั้งสำนักงานสาขาอยู่ที่ทางเข้านิคมอุตสาหกรรมบางปู
เพื่อที่จะสามารถให้บริการลูกค้าได้อย่างรวดเร็วและทั่วถึง

(4) เป้าหมายการดำเนินธุรกิจ (goal)

เพื่อให้โรงงานมีกำลังการผลิตเต็มที่ในอันที่จะลดต้นทุนการผลิต
อีกทั้งสามารถขยายพื้นที่การตลาดเพิ่มปริมาณการจำหน่ายให้มากขึ้นจากที่มีอยู่ในปัจจุบันส่วนแบ่งการตลาดประมาณ
35% สำหรับปี 2546 บริษัทฯ ได้วางเป้าหมายการจำหน่ายปุ๋ยให้เพิ่มขึ้นถึง 1.25 ล้านตัน
เนื่องจากทางบริษัทได้เพิ่มงบประมาณด้านส่งเสริมการขายเพื่อชักจูงให้ลูกค้าสนับสนุนสินค้าของบริษัทฯ
อย่างต่อเนื่องเพื่อขยายพื้นที่การตลาด อีกทั้งคาดว่าในปีนี้ ทางรัฐบาล
คงจะได้มีการจัดหาปุ๋ยเคมีเพื่อช่วยเหลือเกษตรกรโดยวิธีประกวดราคาอย่างยุติธรรม
สำหรับในระยะ 3 ปีข้างหน้า บริษัทฯ
คาดว่าเกษตรกรคงจะใช้ปุ๋ยเคมีเพิ่มขึ้นเพื่อเพิ่มผลผลิตและคาดว่าจะขายปุ๋ยเคมีได้ถึง ปีละ 1.5
ล้านตัน